Romas Zamolskis

Romas Zamolskis (g. 1970 m. sausio 7 d. Ramučių kaime, Kauno rajone) – pavojingas Lietuvos nusikaltėlis, įtariamas padaręs ne vieną žmogžudystę, apiplėšimą, užpuolimą bei sveikatos sutrikdymą.

Biografija

Šeima ir gyvenimo pradžia 

Romas Zamolskis (prav. „Zamas“) gimė 1970 m. sausio 7 d. Ramučių kaime, netoli Kauno. Turi 2 brolius, iš kurių vienas jau yra miręs bei sėdėjęs kalėjime už žmogžudystę. Abu tėvai taip pat jau mirę, motina buvo Jehovos liudytoja.

Kurį laiką mokėsi mokykloje Kaune, tačiau kaip tariamai nepritapęs dėl sveikatos problemų, grįžo mokslų tęsti į gimtuosius Ramučius. Jau jaunystėje buvo pastebėtas dėl trumpo ir agresyvaus temperamento, nes fiziškai puldavo savo bendraamžius dėl menkiausių konfliktų.

Psichinė sveikata 

Mažiausiai po vieną kartą buvo gydomas Naujosios Vilnios, Utenos ir Černiachovsko psichiatrinėse ligoninėse. 1994 m. gruodžio 2 d. buvo sulaikytas policijos pareigūnų pasaloje. Po sulaikymo buvo tiriama R. Zamolskio psichinė sveikata ir galiausiai jam buvo nustatyta šizofrenija. Dėl šios diagnozės R. Zamolskis oficialiai tapo nepakaltinamas ir visi įtariami nusikaltimai iki jo sulaikymo 1994 m. gruodžio 2 d. jam nebuvo taikomi kaip psichiškai sveikam žmogui. 1996 m. iš įkalinimo įstaigos buvo perkeltas priverstinai gydytis į Rokiškio psichiatrijos ligoninę, griežtojo stebėjimo sąlygomis. 2000 m. buvo perkeltas į Žiegždrių psichiatrijos ligoninę gydytis bendrojo režimo sąlygomis. 2001 m. sausio 19 d. pasinaudojęs ligoninės apsaugos spraga, pabėgo.

Be to, jau po R. Zamolskio sulaikymo 2014 m. buvęs Lietuvos policijos generalinis komisaras Vytautas Grigaravičius teigė, kad: „Ne, R. Zamolskis nebuvo psichikos ligonis. Tai buvo jo gynybos taktika. Buvo laikas, kai buvo madinga pulti į medikų glėbį ir imituojant proto, psichikos ligas pasislėpti nuo gresiančio atpildo, nuo teisėsaugos.“

Siautėjimas 2001 m. ir pabėgimas iš Lietuvos 

Nuo pabėgimo iš ligoninės, Romas Zamolskis susivienijo su bendru Virginijumu Savickiu (kuris taip pat buvo pripažintas turintis nestabilią psichiką) ir per beveik visus 2001 m. įvykdė seriją koordinuotų ir nekoordinuotų nusikaltimų – plėšimai, nužudymai, sunkūs sužalojimai.

2001 m. pabaigoje, spalio 8 d. Panevėžyje, Romas Zamolskis su Virginijumi Savickiu buvo pastebėti policijos pareigūnų, tačiau po susišaudymo sužeistam R. Zamolskiui pavyko pabėgti, o V. Savickis buvo nukautas „Aro“ pareigūnų vykdant įkaitų išlaisvinimo operaciją.

Neilgai po incidento Panevėžyje, buvo pranešta, kad sužeistas Romas Zamolskis įsibrovė į vienus namus Narėpų kaime, Kauno rajone ir pagrobė karabiną su optiniu taikikliu bei kitų daiktų. Narėpų kaimas yra netoli gimtojo R. Zamolskio Ramučių kaimo, todėl manoma, kad jis dar bandė susisiekti su savo giminaičiais. Be to, vėliau buvo keliama versija, kad R. Zamolskis 2001 m. lapkričio 24 d. Vilniuje nužudė Lietuvos bokso federacijos prezidentą Remigijų Daškevičių (prav. „Daškė“). Ši versija buvo keliama dėl to, nes nuomojamame bute, iš kurio nežinomas snaiperis nušovė R. Daškevičių, buvo paliktas panašus karabinas, kurį kaip tariamai anksčiau iš namų Narėpų kaime pavogė R. Zamolskis. Taip pat kai kurių liudininkų parodymais butą nuomavosi maždaug 190–195 cm ūgio vyras, kurio ūgis atitinka Romo Zamolskio.

Manoma, kad R. Zamolskis 2001 m. pabaigoje – 2002 m. pradžioje slapstydamasis gyveno Kaune ir Šiauliuose. Taip pat įtariama, kad jis 2002 m. kovo 28 d. Palangoje apiplėšė ir peršovė žmogų. Vėliau 2002 m. išvyko į Kaliningradą, kur susipažino su inkasatorių plėšikų gaujos vadeiva Jurijumi Jelpanovu. Kai Rusijos teisėsauga pradėjo lipti J.Jelpanovui ir R.Zamolskiui ant kulnų, jie išvyko į Uralą, kur toliau tęsė nusikalstamą veiklą. Kai 2011 m. J.Jelpanovas buvo sulaikytas ir nuteistas 14-ai metų kalėjimo, R.Zamolskis tapo verslininko Michailo Klokos grupuotės nariu.

Sulaikymas 

2014 m. R. Zamolskis buvo sugautas Jekaterinburge, Rusijoje, Rusijos teisėsaugos pareigūnų. Sulaikymo metu jis važiavo automobiliu su savo šeima ir bandė pareigūnams priešintis peiliu, tačiau buvo nukenksmintas šūviu į ranką. Spėjama, kad kol jis slapstėsi Rusijoje, jis ir toliau aktyviai vykdė nusikaltimus bei žudė žmones. Pagal pateiktus duomenis iš Rusijos, R.Zamolskis buvo sukūręs šeimą su ruse ir turėjo du vaikus.

2016 m. Jekaterinburgo teismas R. Zamolskį nuteisė 16 metų laisvės atėmimo bausme už Rusijoje 2003–2006 m. įvykdytus nusikaltimus.

Įtariama nusikalstama veikla 

 1989–1992 m. vis atsirasdavo policijos akiratyje dėl įvairių vagysčių.

 1993 m. sausio mėn. įtariamas užpuolęs ir mirtinai peiliu subadęs Darių Bakanauską – tuometinio Kauno nusikalstamo pasaulio nario Gintauto Bakanausko (prav. „Bakanas“) brolį. Po išpuolio slapstėsi.

 1993 m. kovo 18 d. įtariamas su bendru bandęs apvogti Jonavos tiro ginklų saugyklą, norėdamas pagrobti ginklus bei amuniciją, tačiau buvo užklupti policijos pareigūnų. Susišaudymo metu R.Zamolskis šaunamuoju ginklu ne mirtinai peršovė vieną iš policijos pareigūnų ir pabėgo.

 1994 m. spalio 16 d. įtariamas su trimis bendrais migdomaisiais vaistais apsvaigino prostitutę Loretą Žiedelytę bei ją pasmaugė. Ketino užvaldyti aukos butą.

 2001 m. balandžio 17 d. įtariamas Vilniuje, prie esančios „Maxima“ parduotuvės bazės, su bendru Virginijumi Savickiu užpuolęs „Lietuvos žemės ūkio“ banko inkasatorius. Iš automobilio R. Zamolskis ir V. Savickis apšaudė šarvuotą furgoną, sunkiai sužeidė vieną iš inkasatorių ir pagrobė 70 tūkst. litų.

 2001 m. birželio 6 d. įtariamas Vilniuje, prie Lietuvos operos ir baleto teatro, su Virginijumi Savickiu bei dar vienu bendru apšaudę ir ne mirtinai peršovę du policijos pareigūnus, kurie prieš tai sustabdė vyrus norėdami patikrinti jų asmens dokumentus.

 2001 m. liepos 25 d. įtariamas Kaune, metalo supirktuvėje, nužudęs du žmones – Sigitą Marozą ir Egidijų Nikitiną. Ekspertai nustatė, kad į aukas buvo šaudyta iš R.Zamolskiui priklausančio ginklo „Makarov“.

 2001 m. rugpjūčio 4 d. įtariamas Kaune nušovęs niekuo dėtą studentą Arną Teišerskį, kuris bandė užkirsti R. Zamolskiui ir jo bendrams kelią, kai jiems nepavyko apiplėšti buto esančio Teišerskio kaimynystėje.

 2001 m. rugsėjo 28 d. įtariamas bandęs Kaune su Virginijumi Savickiu iš jaunuolių pavogti motorolerį, bet atvykus policininkams – jiems nepavyko. Bėgdami ne mirtinai peršovė du policijos pareigūnus.

 2001 m. spalio 8 d. Panevėžyje Romas Zamolskis ir Virginijus Savickis važiavo taksi, tačiau juos pastebėjus policijos pareigūnams, jie iššoko iš automobilio ir pradėjo šaudyti. Sužeistam R.Zamolskiui tuo metu pavyko pabėgti, bet V.Savickis įkaitais paėmė 13-metį paauglį Aleksandrą Špilevojų bei 60-metę moterį Bronislavą Varnytę ir užsibarikadavo bute. Šturmo metu „Aro“ pareigūnai nukovė Virginijų Savickį, nes jis bandė pasipriešinti ginklu. 

 2002 m. kovo 28 d. įtariamas apiplėšęs ir ne mirtinai peršovęs 20-metį vaikiną.

Nuorodos 
 Romo Zamolskio informacinis plakatas Interpole

Šaltiniai 

Lietuvos nusikaltėliai